Dómstóll í Kólumbíu tilkynnti í gær að átta hátt settir menn úr fyrrum skæruliðahreyfingunni FARC verði ákærðir fyrir stríðsglæpi og glæpi gegn mannkyni.
Meðal hinna ákærðu er Rodrigo Londono, sem leiðir nú Flokk alþýðunnar, stjórnmálaflokk sem varð til úr rústum FARC eftir friðarsamninginn við stjórnvöld árið 2016. Tveir þingmenn flokksins eru einnig ákærðir. Allir voru hinir ákærðu í æðstu stjórn FARC þegar glæpirnir voru framdir.
Mennirnir eru ákærðir fyrir að hafa svipt yfir 21 þúsund manns frelsi og sett skilyrði fyrir lausn þeirra. Eins eru þeir ákærðir fyrir illa meðferð á gíslum, þar á meðal morð og pyntingar, hefur Al Jazeera eftir dómaranum Julieta Lemaitre, sem las yfirlýsingu dómstólsins upp.
Ákærurnar eru þær fyrstu gegn leiðtogum hreyfingarinnar eftir að sérstakur dómstóll var stofnaður til að taka á glæpum FARC-liða. Mennirnir hafa 30 daga til þess að svara ákærunum. Játi þeir sök verður frelsi þeirra settar skorður, en þurfa þó ekki að sitja inni. Neiti þeir hins vegar sök verður réttað yfir þeim og gætu þeir þá átt yfir höfði sér allt að tuttugu ára fangelsi.
FARC tók á sínum tíma gísla til þess að fjármagna stríð sitt gegn kólumbíska ríkinu. Þá voru hermenn og embættismenn teknir til fanga til þess að þrýsta á yfirvöld um að leysa fangelsaða skæruliða úr haldi, að sögn dómstólsins.